**Informatīvais ziņojums**

**“Par Eiropas Savienības Konkurētspējas ministru sanāksmē 2020. gada 15. maija videokonferencē izskatāmajiem jautājumiem”**

2020. gada 15. maijā notiks neformālā Eiropas Savienības (turpmāk - ES) Konkurētspējas ministru sanāksme par rūpniecības un iekšējā tirgus atveseļošanās ceļa karti kontekstā ar COVID-19 krīzi. Darba kārtībā plānota ministru diskusija par jautājumiem, kas saistīti ar:

1. Vienoto tirgu;
2. Digitālās un zaļās pārejas nozīmi;
3. Eiropas rūpnieciskās un stratēģiskās autonomijas stiprināšanu.

COVID-19 pandēmija ir sabiedriskās veselības izaicinājums, kas atstājusi visaptverošu iespaidu uz Eiropas un pasaules ekonomiku. Tā ir radījusi pārrāvumus piegādes ķēdēs, rūpniecības apjoma kritumu, samazinājusi ārējo tirdzniecību un kapitāla plūsmas. Pandēmijas iespaids ir skāris visas ES dalībvalstis. Tāpēc steidzami nepieciešami spēcīgi kolektīvi atbildes soļi, lai ES atjaunotu savu virzību uz ilgstspējīgu un iekļaujošu izaugsmi.

Valstu un valdību vadītāji savā 23.aprīļa videokonferencē atbalstoši uzņēma Eiropas Komisijas (turpmāk -Komisjias) prezentēto kopējo atveseļošanās ceļakarti, kurā definēti galvenie rīcības virzieni: pilnībā funkcionējošs Vienotais tirgus, bezprecedenta investīciju pasākumi, rīcība globālā līmenī, funkcionējoša pārvaldes sistēma. Tāpat Komisijai tika lūgts steidzami sagatavot Ekonomiskās atveseļošanās instrumenta priekšlikumu, kas būtu balstīts skaidrā dažādu nozaru un ekosistēmu vajadzību izvērtējumā, lai nodrošinātu mērķtiecīgas atbildes iespēju.

Komisija paziņoja arī par savu ieceri īsā laikā atjaunināt ES daudzgadu budžeta ietvara 2018. gadā publicēto priekšlikumu, atbilstoši šī brīža ekonomiskajai situācijai. ES Konkurētspējas ministru padomei būs nozīmīga loma Atveseļošanās plāna ieviešanā, lai nodrošinātu to, ka tas pilnā mērā palīdz atjaunot funkcionējošu Vienoto tirgu un spēcina zaļu, digitālu un noturīgu rūpniecības struktūru.

**1. Vienotais tirgus**

ES Vienotā tirgus pilnīga funkcionēšana ir viens no Eiropas ekonomiskās atveseļošanās kritērijiem. Vienotais tirgus krīzes laikā ir parādījis augstu noturīguma līmeni un spēju pielāgoties apstākļiem. Brīvā preču plūsma ir izturējusi krīzi, pateicoties transporta koridoru izveidei un ātrai muitas procedūru pielāgošanai dalībvalstīs, kas ir palīdzējis novērst preču un izejvielu iztrūkumus. Tomēr pilnīga preču un pakalpojumu ķēžu atjaunošana un iekšējo robežu pārbaužu atcelšana turpinās būt loģistisks un sanitārs izaicinājums, kā risināšanai būs nepieciešama spēcīga koordinācija starp dalībvalstīm attiecībā uz to izejas stratēģijām COVID-19 dēļ noteikto ierobežojumu pakāpeniskai atcelšanai un ekonomikas atveseļošanās plāniem. Komisijas izstrādātās vadlīnijas transporta un tūrisma nozarēs var sniegt noderīgu ieguldījumu konkrētajās jomās.

Tāpat, raugoties nākotnē, nepieciešams nodrošināt godīgu konkurenci gan Vienotajā tirgū, gan arī globāli, lai pasargātu patērētājus un atjaunotu ekonomisko izaugsmi, vienlaikus nodrošinot konkurētspēju.

**2. Digitālās un zaļās pārejas nozīme**

Galvenajiem mērķiem, kas izvirzīti Eiropas Zaļajā kursā un stratēģijā “Eiropa, kas sagatavota digitālajam laikmetam” būtu jāturpina kalpot par ES stratēģiskās izaugsmes ceļakarti. Atveseļošanās plānam vajadzētu skaidri iezīmēt tā saikni un sinerģiju ar citiem dokumentiem, kā piemēram, “Jauna rūpniecības stratēģija Eiropai” (10.03.2020) un paziņojums par Eiropas Digitālās nākotnes veidošanu (19.02.2020.) .

Rūpniecībai jākalpo par ES atveseļošanās galveno dzinējspēku. Investīcijām šajā procesā jānodrošina nepieciešamais ekonomikas stimuls, virzoties uz zaļo un ilgtspējīgo digitālo pāreju. Investīcijas primāri būtu jānovirza uz nozarēm, ko krīze skārusi vissmagāk un kurās ir lielākais potenciāls inovācijām, izaugsmei un darba vietu radīšanai. Lai šis process noritētu veiksmīgi, nepieciešams fokusēties uz jaunu pieeju - rūpniecības ekosistēmām, kas izklāstīta Jaunajā rūpniecības stratēģijā Eiropai.

**3. Eiropas rūpnieciskās un stratēģiskās autonomijas spēcināšana**

Pašreizējā krīze ir pierādījusi, ka Eiropas rūpniecība ir pielāgoties spējīga. Vienlaikus krīze ir skaidri parādījusi, ka rūpniecība Eiropā lielā mērā ir atkarīga no trešo valstu piegādātājiem un tāpēc tā ir viegli ievainojama. Šobrīd īpaši asi tas vērojams attiecībā uz būtiskām veselības nozares precēm un tehnoloģijām.

Attiecīgi nepieciešams veikt pasākums, lai mazinātu šo kritiski nepieciešamo izejvielu, tehnoloģiju, infrastruktūras, drošības un citu stratēģisko jomu atkarību no trešajām valstīm, neaizmirstot par ES nosprausto mēŗki, virzību uz klimatneitralitāti. Tas ļautu Eiropas ekonomikai atlabt straujāk un arī nākotnē būt ilgtstpējīgākai un noturīgākai.

**Jautājumi diskusijai**

* *Komisijas un dalībvalstu atveseļošanās plāniem vajadzētu nodrošināt Vienotā tirgus funkcionētspēju un padarīt Eiropas ekonomikas zaļas, digitālas un noturīgas. Cik lielā mērā martā[[1]](#footnote-2) publicētā Komisijas dokumentu pakotne var ar šo mērķi palīdzēt sasniegt?*

Latvija atbalsta Komisijas plānoto darbu pie atveseļošanās instrumenta un norāda, ka tam jābūt ciešā sasaistē ar jau uzstādītajiem ES ambiciozajiem plāniem Zaļā kursa un digitalizācijas jomās. Krīze šos plānus ir vēl vairāk paspilgtinājusi. Komisijai, sadarbībā ar dalībvalstīm, šobrīd būtu jāsniedz skaidras indikācijas un paļāvība uzņēmumiem, lai vēlreiz apliecinātu skaidru virzību uz šiem mērķiem, un līdz ar to uzņēmumi var plānot investīcijas un biznesa plānus. Ņemot vērā Vienotā tirgus nozīmīgo lomu šajā procesā, martā publicētie dokumenti noteikti uzskatāmi par svarīgiem. Tāpat izceļama ir Rūpniecības stratēģijā izklasītā ES ekosistēmu izvērtējuma pieeja, jo uzskatām, ka jāskatās uz Eiropā dominējošajām ekosistēmām, kas ir plašāks jēdziens par piegāžu ķēdēm. Vienlaikus Covid-19 pandēmijas laikā transporta loma īpaši iezīmējās, lai nodošinātu galveno preču piegādi un dalībvalstu dažādā pieeja, piemērojot Komsiijas vadlīnijas joprojām radīja daudzus škēršļus un interpretācijas, kas neveicina vienotā tirgus efektīvu funkcionēšanau un pēc krīzes periodā ir jāvērtē arī šis aspekts.

Eiropas ekonomikas atveseļošanās neatņemams balsts ir ES Vienotais tirgus, kura nepārtraukta un plūstoša darbība noteiks ES ekonomiku atveseļošanās ātrumu. ES rūpniecības un kopējo dominējošo ekosistēmu kontekstā būtu nepieciešams izzināt nozīmīgākās barjeras un prioritizēt to mazināšanu. Tāpat dažādo ES un nacionālo informācijas sistēmu apvienošana un integrēšanu var palīdzēt šī mērķa sasniegšanā.

Uzskatām, ka atbalsta pasākumi jāveido tā, lai nodrošinātu visu ES uzņēmumu dalību industriālajās ekosistēmās, piemēram, lielajiem uzņēmumiem Rietumeiropā jāveido sadarbības un piegādes ķēdes ar sadarbības partneriem Austrumeiropas valstīs, tādējādi vecinot kohēzijas politikas mērķu ātrāku sasniegšanu.

* *Kāds ir jūsu vērtējums par pašreizējo situāciju un pieņemtajiem mēriem? Kādi papildu mēri būtu pieņemami, lai spēcinātu un paātrinātu investīcijas zaļajā un digitālajā pārejā?*

Ekonomiskā atveseļošanās būs lēna, jo īpaši tūrisma nozarē, kas ietver arī otrā līmeņa, jeb saistītos pakalpojumus, kas nepieciešami pirmā līmeņa (viesnīcu, aviokompāniju u.c.) darbībai. Attiecīgi ekonomiskajam plānam būtu jāietver īstermiņa gan un ilgtermiņa vīzija), kam būtu paredzēts attiecīgs ES finanšu atbalsts, ņemot vērā valstuekonomiskās attīstības atšķīrības un vienlaikus arī saglabātu elastīgumu, kas redzams sākotnējos ES līmeņa pasākumos krīzes pārvarēšanai.

Esošais ES COVID-19 valsts atbalsta ietvars ir devis nozīmīgu ieguldījumu krīzes pārvarēšanā, un ir jāparedz iespēja to turpināt pēc šā gada beigām līdz pat krīzes beigām, nodrošinot uzņēmumus ar apgrozāmajiem līdzekļiem un pieeju finansējumam kapitālieguldījumiem.

Apskatot potenciālos uzņēmēju atbalsta un ekonomikas stimulēšanas instrumentus, attiecībā uz valsts instrumentiem noteikti jāmin ne tikai publiskos iepirkumus, bet arī Kohēzijas politikas instrumentus. Būtiski stiprināt kohēzijas politikas atbalstu ilgtermiņa investīcijām un strukturālām reformām mazāk attīstītās valstīs, lai novērstu ekonomikas attīstības plaisas palielināšanos izejot no ekonomiskās krīzes. Ekonomikas atveseļošanās kontekstā būtu atkārtoti jāizvērtē finanšu instrumentu plašā izmantošana. Tāpat vismaz īstermiņa jāapsver grantu primāra izmantošana mazāk attīstītiem reģioniem un valstīm, kā arī viskritiskāk skartajiem sektoriem, kas katrā dalībvalstī var būt atšķirīgi.

Jānorāda uz nepieciešamību pēc ES finansējuma godīga un ģeogrāfiski vienlīdzīga sadalījuma un Komisijas atvērtības, lai pielāgotu Eiropas Investīciju Bankas un Eiropas Investīciju fonda programmas visu dalībvalstu specifiskajām situācijām. Jāņem vērā, ka ES dalībvalstu ekonomiku apmēri un uzbūves, kā arī konverģences pakāpe ir diezgan atšķirīgas.

Lai pilnā mērā īstenotu zaļo un digitālo pāreju nepieciešams veicināt pārrobežu risinājumus un sinerģiju. Nepieciešami kopēju interešu projekti enerģētikā, Eiropu šķērsojošos transporta koridoros un digitālajā jomā. ES finansējums šādām iniciatīvām būtu jāpalielina un Baltijas un Ziemeļvalstu reģions piedāvā labus piemērus no kā mācīties citām dalībvalstīm attiecībā uz enerģētiku un savienojamību.

Arī rudenī gaidāmā Komisijas iniciatīva Renovācijas vilnis ar fokusu uz ēku renovācijas apjomu palielināšanu būs labs instruments ekonomikas atkopšanās nodrošināšanai un vienlaikus ļaus risināt vairākas problēmas: veicinās jaunu lokālo darba vietu veidošanos (pārsvarā mazajiem un vidējiem uzņēmumiem; turpmāk – MVU) un pieprasījumu pēc būvmateriāliem (kas attiecīgi veicinās saistītās rūpniecības nozares), vienlaikus paaugstinot energoefektivitāti un risinot mājokļu sektora problēmas.

* *Kā Eiropas rūpnieciskā un stratēģiskā autonomija varētu tikt turpmāk spēcināta nākotnē? Kādi ilgtermiņa un īstermiņa pasākumi nepieciešami?*

Latvija uzskata, ka īstenotais darbs Eiropas Aizsardzības fonda izveidē, tādejādi liekot pamatu Eiropas aizsardzības industrijasattīstības sekmēšanai, ir nozīmīgs un jo īpaši atbalstāms mūsdienu nepastāvīgo ģeopolitisko situāciju rezultātā. Šajā procesā īpaši svarīgi ir nodrošināt finansējuma pieejamību visu dalībvalstu MVU un pētniecības iestādēm, vienlaikus nodrošinot arī caurskatāmas un vienlīdzīgas finansējuma piešķiršanas procedūras un izvērtēšanas kritēriji un konkurētspējas veicināšanu. Nepieciešams izvērtēt, vai šī iniciatīva mums sniedz noderīgu pieredzi, domājot arī par citām nozarēm, kur nepieciešama to noturības stiprināšana. Jāuzsver, ka Latvijas aizsardzības jomas interesēs šobrīd nav uzsvērt nepieciešamību pēc Eiropas stratēģiskās autonomijas (drošības un aizsardzības jomās), jo tas rada zināmas pretrunas ar ideju par spēcīgu transatlantisko drošības telpu, kur būtiska loma ir valstīm ārpus ES.

Būtu nepieciešams vērst uzmanību zaļajai pārejai nepieciešamo tehnoloģiju vērtību ķēdēm ES. Stratēģiski svarīgi ir nodrošināt AER, kā arī uzglabāšanas iekārtu komponenšu ražošanu Eiropā, veicinot ES rūpniecības attīstību un mazinot atkarību no tehnoloģiju importa. Tādēļ Latvijas ekonomikas ministrs kopā ar septiņu ES dalībvalstu (Lietuvas, Igaunijas, Austrijas, Polijas, Grieķijas, Spānijas un Luksemburgas) ministriem vērsās pie ES iekšējā tirgus komisāra Tjerī Bretona un ES enerģētikas komisāres Kadri Simsones, aicinot ES atkopšanās plānā nozīmīgu vietu paredzēt atjaunojamo energoresursu industrijai. Vēstulē ministri rosina saules un vēja enerģijas ražošanas un uzglabāšanas tehnoloģijas iekļaut ES stratēģisko vērtību ķēžu sarakstā, palielinot ieguldījumus šajās nozarēs, stimulējot konkurētspējīgu videi nekaitīgas enerģijas ražošanas nozari ar augstu pievienoto vērtību.

Inovācijas un digitalizācijas ietekme kļūst arvien spēcīgāka, mainot konkurences vidi un darba tirgus un uzņēmējdarbības modeļus. Likumsakarīgi rūpniecības nākotnes un konkurētspējas veicināšana ilgtermiņā lielā mērā ir atkarīga no spējas savlaicīgi noteikt un novērtēt globālos attīstības virzienus. Tāpēc industrijas attīstības un konkurētspējas stiprināšanas mērķis nevar tikt panākts, paļaujoties tikai uz tirgus spēkiem. Rūpniecības politikas stratēģijās daudzās pasaules valstīs arvien nozīmīga loma tiek atvēlota mērķtiecīgam valsts atbalstam.

Analizējot Latvijas konkurētspēju, iezīmējas nepieciešamība pēc precīzi mērķētas un resursus koncentrējošas rīcības - labklājības straujākai vairošanai. Ekonomikas izaugsmes dzinējspēks ir produktivitātē balstīta konkurētspēja. Attiecīgi produktivitātes paaugstināšanai ir nepieciešamas konkrētas rīcības trīs virzienos – investīcijās, inovācijā un cilvēkkapitālā.

Iesniedzējs:

Ekonomikas ministrs J. Vitenbergs

Vīza:

Valsts sekretāra pienākumu izpildītājs,

valsts sekretāra vietnieks E. Valantis

O.Grigus

67013114, olafs.grigus@em.gov.lv

1. Komisija 2020.03.10 publicējusi ES Rūpniecības stratēģiju,

   ilgtermiņa rīcības plānu Vienotā tirgus noteikumu labākai īstenošanai un izpildei,

   ziņojumu par Vienotā tirgus šķēršļu identificēšanu un novēršanu un MVU stratēģiju ilgtspējīgai un digitālai Eiropai. [↑](#footnote-ref-2)